**ՍԻՍԻԱՆԻ ՀԱՄԱՅՆՔԻ ՂԵԿԱՎԱՐ ԱՐԹՈՒՐ ՍԱՐԳՍՅԱՆԻ ԱՄԱՆՈՐՅԱ ՇՆՈՐՀԱՎՈՐԱԿԱՆ ՈՒՂԵՐՁԸ**

**Ամանորի և Սուրբ Ծննդյան տոների առիթով**

***Սիրել՝ի սիսիանցիներ,***

***Հարգելի համաքաղաքացիներ,***

Շնորհավորում եմ ձեզ Ամանորի և Սուրբ Ծննդյան տոների առիթով: Թող իրականություն դառնան բոլորիդ սպասումները, նվիրական երազանքներն ու հույսերը:

Մի քանի օրից անցյալ կդառնա 2016 թվականը: Սովորաբար տարեմուտին իմի է բերվում արվածն ու չարվածը և նոր ծրագրեր կազմվում հաջորդ տարվա համար:

Անցնող տարին Սիսիանն ամփոփում է փոփոխություններով և քաղաքային կյանքում արձանագրված հաջողություններով ու ձեռքբերումներով: Դրանում մեծ է նաև ձեր դերակատարումը սիրելի սիսիանցիներ, քանզի այդ ամենը կյանքի է կոչվել ձեր վստահության, աջակցության, ինչու չէ նաև անմիջական մասնակցության շնորհիվ: Հավատում եմ, որ նույն վստահությամբ շարունակելու ենք աշխատել և ունենալու ենք հարմարավետ ու բոլորին տուն կանչող Սիսիանը:

Թող նոր տարին երջանկություն, սեր ու համերաշխություն բերի բոլորիս: Թող յուրաքանչյուր ընտանիքում բացվի հույսի, հավատի և անսահման սիրո լույսը: Թող 2017 թվականը բերի նորանոր մանուկների ծնունդ, թող անցնող տարում մնան բոլոր հոգսերը, թող բոլորս նոր լիցքերով, սեփական ուժերի հանդեպ վստահության զգացումով մտնենք նոր տարի:

Առանձնահատուկ ուզում եմ շնորհավորել ամանորյա գիշերը մարտական հերթապահություն իրականացնող բոլոր զինծառայողներին՝մաղթելով նրանց տոկունություն ու խաղաղ ծառայություն, իսկ նրանց ծնողներին՝քաջառողջություն ու բարօրություն:

Ուզում եմ առանձնահատուկ շնորհավորանքներս հղել նաև ամանորյա գիշերը հերթապահություն իրականացնող անձնակազմերին:

Թող նոր տարին նորություններով, նոր հաջողություններով մտնի յուրաքանչյուրիդ ընտանիքը և թող տոնական սեղանների շուրջ իշխեն բարձր տրամադրությունն ու լավատեսության ոգին:

Շնորհավոր Ամանոր և Սուրբ Ծնունդ: